ORDE do 3 de setembro de 2007 sobre a aprobación definitiva do Plan Xeral de Ordenación Municipal do Concello de Avión (Ourense).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 25/09/2007

O concello de Avión remite o documento do Plan Xeral de Ordenación Municipal para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. A conselleira de Política Territorial, Obras Públicas e Transportes, mediante Orde do 22 de marzo de 2007, acordou, de conformidade co punto 5.b) do artigo 85 da Lei 9/2002, non outorgar a aprobación definitiva do Plan Xeral de Ordenación Municipal do Concello de Avión (Ourense) entrementres non se realizasen as modificacións necesarias para corrixir as deficiencias que a propia orde establecía.
2. Os servizos técnicos e xurídicos municipais emitiron informe o 16 de maio de 2007.
3. O Pleno do Concello de Avión aprobou, o 23 de maio de 2007, as modificacións introducidas no Plan Xeral de Ordenación Municipal.
4. O expediente municipal foille remitido á Consellería de Política Territorial, Obras Públicas e Transportes para resolver sobre a súa aprobación definitiva, e tivo entrada no rexistro desta o 4 de xuño de 2007-r.e. 11969.
5. A documentación que integra o plan que o concello eleva para a súa aprobación definitiva está datada en maio de 2007 e identificada con dilixencias da aprobación polo Pleno do 23 de maio de 2007.
II. Fundamentos e informe.
II.1. De conformidade co disposto no artigo 89.1º da Lei 9/2002, do 30 de decembro, de ordenación urbanística e protección do medio rural de Galicia, correspóndelle á conselleira de Política Territorial, Obras Públicas e Transportes resolver sobre a aprobación definitiva do Plan Xeral de Ordenación Municipal.
II.2. Segundo o disposto nos artigos 85.7º e 227º da Lei 9/2002, para resolver sobre a aprobación definitiva, a consellería competente en materia de urbanismo e ordenación do territorio debe analizar os seguintes aspectos:
a) A integridade e suficiencia dos documentos que integran o plan.
b) A conformidade do plan coa lexislación urbanística vixente e a adecuación das súas determinacións á protección do medio rural.
c) A incidencia do plan sobre as materias de competencia autonómica e sobre as políticas autonómicas de desenvolvemento sustentable e a articulación das infraestruturas de carácter local cos elementos vertebradores do territorio de alcance supramunicipal.
II.3. A Dirección Xeral de Urbanismo elevou, o 3 de setembro de 2007, un informe-proposta no cal se analiza o contido do plan xeral nos seguintes termos:
Logo de analizar o expediente administrativo e os documentos que integran o Plan Xeral de Ordenación Municipal, emítese o seguinte informe:
1. Para darlle cumprimento á Orde do 22 de marzo de 2007, o Concello de Avión presenta un exemplar do documento modificado do Plan Xeral de Ordenación Municipal, no que se encontran corrixidas as deficiencias postas de manifesto nela.
2. De acordo co artigo 6 da Lei 9/2002, do 30 de decembro, de ordenación urbanística e protección do medio rural de Galicia, a contradición que aparece entre a memoria xustificativa complementaria (páxina 22) e a normativa (páxinas 169, 172, 173, 174 e 175) en canto á altura máxima permitida e á dimensión máxima dos voos resolverase considerando como válidas as cifras da memoria xustificativa complementaria polos criterios de menor edificabilidade e maior protección ambiental.
3. O Concello deberá remitir o Plan Xeral de Ordenación Municipal, en número de dous exemplares máis (Orde do 26 de outubro de 1984), para que esta consellería proceda a efectuar a dilixencia de aprobación definitiva.
III. Resolución:
Visto canto antecede,
RESOLVO:
Primeiro.-De acordo co punto 5º a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente o Plan Xeral de Ordenación Municipal do Concello de Avión (Ourense).
Segundo.-De acordo co artigo 6 da Lei 9/2002, do 30 de decembro, de ordenación urbanística e protección do medio rural de Galicia, a contradición que aparece entre a memoria xustificativa complementaria (páxina 22) e a normativa (páxinas 169, 172, 173, 174 e 175) en canto á altura máxima permitida e á dimensión máxima dos voos resolverase considerando como válidas as cifras da memoria xustificativa complementaria polos criterios de menor edificabilidade e maior protección ambiental.
Terceiro.-O Concello deberá remitir o Plan Xeral de Ordenación Municipal, en número de dous exemplares máis (Orde do 26 de outubro de 1984), para que esta consellería proceda a efectuar a dilixencia de aprobación definitiva.
Cuarto.-Notifíqueselle esta orde ao concello e publíquese no Diario Oficial de Galicia.
Contra esta orde, que pon fin á vía administrativa, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 3 de setembro de 2007.
María José Caride Estévez
Conselleira de Política Territorial, Obras
Públicas e Transportes